TV7 JERUUSALEMMA UUDISED
Meie tänased teemad -
Iisraelis on märke ISISe toetajaist
Viis EL riiki on vastu maa sundvõõrandamisele Läänekaldal
Hamas relvastub võitluseks Iisraeli vastu
Iisraelis kavandatakse küberrünnakute tõrjesüsteemi
Haavatud Süüria poiss ratsutas eesliga Iisraeli
TV7 Jeruusalemma Uudistest - Shalom!
The Jerusalem Post teatab Iisraeli luureteenistuse Mossadi
endise juhi Efraim Halevy murest Iisraeli kodanike liitumise suhtes
terrorirühmitusega ISIS.
Halevy ütles Armeeraadios,
et ISISega vabatahtlikult liituvad Iisraeli araablased on suurem oht
kui see, et rühmitus Iisraeli piire ähvardaks.
Halevy sõnul on Iisraelis kodanikke, kellele ISIS sümpatiseerib
ja nad võivad korraldada ulatuslikumat tegevust,
nagu on juhtunud Lääne-Euroopas.
Halevy sõnul peab Iisrael jälgima ka ISISe tegevust Jordaanias ja Gazas
hoolimata faktist, et Gazas on juba tõhus tööriist võitluses ISISe vastu,
ehk Hamas.
ISIS on treeninud ka Egiptuse ohtlikuimat militantide rühmitust,
mis raskendab selle suurima araabiariigi stabiliseerimispingutusi.
Viimastel aastatel sadu Egiptuse julgeolekuväelasi tapnud
džihadistliku rühmituse Sinai Bayt al-Maqdise ülema sõnul
andis ISIS neile neti teel juhiseid efektiivsemateks operatsioonideks.
Reutersiga rääkinud ülema sõnul ei anna ISIS relvi ega võitlejaid,
vaid õpetab, kuidas luua salajasi rakke.
Egiptus ja militantide rühmitused on vanad vaenlased
ja mõned al-Qaeda kurikuulsamaist ülemaist,
nagu rühmituse praegunegi juht Ayman al-Zawahri, on egiptlased.
Egiptuse presidendid on üksteise järel militantide rühmitusi hävitanud,
need on alati siiski naasnud.
Egiptuse võimud võitlevad hetkel salafistide vastu
ja teisel pool piiri Gaddafi järgses kaoses
aktiviseerinud Liibüa militantidega. Lisaks teeb muret
esimene araabia armee võitnud džihadistlik rühmitus ISIS.
Ha'aretzi teatel jätsid viie EL riigi saadikud
Iisraeli peaministri Benjamin Netanyahu kontorisse
ühise ametliku kaebuse maa sundvõõrandamise vastu Läänekaldal.
Need olid Suurbritannia, Prantsusmaa, Itaalia, Hispaania ja Saksamaa.
Saadikute sõnul on Iisraeli teade 1000 aakri sundvõõrandamisest
Jeruusalemmast läänes asuva Gush Etzioni piirkonnas
EL riike tõsiselt pahandanud.
Saksa saadiku asemik ütles Iisraeli julgeolekupoliitika nõunikule
Yossi Cohenile, et saadikud edastasid Netanyahule selge sõnumi,
mille järgi oli otsus halb ja ajastus kohutav
ning nad loodavad, et otsus tühistatakse.
Coheni sõnul on valitsuses tugev poliitiline surve
asunduste ehitustegevust edendada ja koalitsioonis on elemente,
kes tahaks ulatuslikumaid meetmeid kui vaid maa sundvõõrandamine.
Iisraeli Tsiviiladministratsiooni 31. augusti teade
maaala sundvõõrandamise kohta
oli vastus kolme Iisraeli poisi mõrvale
ja see pahandas ka USAd.
Iisraeli tippametnikud on märkinud,
et antud maa pole palestiinlaste eraomand.
The Jerusalem Posti teatel valmistub Hamas
järgmisteks lahinguteks Iisraeliga.
Kõrge diplomaatilise allika teatel täheldas Iisrael,
et Hamas veab salaja relvi Gaza sektorisse,
remondib terroritunneleid ja valmistub rakette tootma.
Allika teatel käitus Hamas täpselt samuti 2012. a
pärast operatsiooni Pillar of Defense.
Iisraeli julgeolekuallikad siiski kahtlesid selles hinnangus,
väites, et ei tea, millel see põhineb,
või kust info pärineb.
Peaminister Netanyahu sõnul
on Hamasi taasrelvastumise ärahoidmine üks peamisi eeldusi
pikaajalise rahu tagamiseks Lõuna-Iisraelis.
Teiseks eesmärgiks oli Hamasile tugev löök anda
ja nõrgendada märgatavalt selle sõjalisi ressursse.
Ynet Newsi teatel loob Iisrael küberrünnakute tõrjesüsteemi.
Uut hanget edendab
kunagi Iron Dome'i projekti käivitanud Danny Gold,
kes oli siis Iisraeli Kaitseväe teadus- ja arengudivisjoni direktor.
Hetkel töötab Gold Riikliku Küberkomisjoni esimehena.
Sadu miljoneid seekleid maksev hange peaks teostuma kolme aastaga.
Küberneetiline Iron Dom suudab tõrjuda küberrünnakuid
kõikjal Iisraeli küberruumi võrgus, tavakodanike arvutites
ning Iisraeli pangandus- ja julgeolekuplatvormides.
Süsteem tuvastab võimalikud ohud välisriikide serveritest
ega lase neid Iisraeli andmevõrku.
Goldi sõnul tegeleb Iron Dome'i õhutõrjekilp raketiga alles siis,
kui see on juba välja tulistatud.
Süsteem ise ei ründa objekti, kust rakett lähtus,
vaid osutab seda teistele armeeüksustele.
Küberkaitsesüsteemi sihiks on lokaliseerida oht ette
ja hoida ära selle realiseerumine
ning püüda võimaluse korral rünnata häkkereid,
kes püüdsid võrku tungida.
Israel Today teatel ratsutas tõsiselt haavatud Süüria poiss
hiljuti Iisraeli poolele maapakku.
Ta on üks sadadest süürlastest, kes on teinud sama meeletu reisi
ning saanud abi ja hoolt juutidelt, keda neid on vihkama õpetatud.
Poisil ja tema perel oli tõsiseid haavu,
mis nad said pommitamise ajal Damaskuse lähistel.
Pimedaks jäänud ja tõsiste jäsemevigastustega poiss
ning tema pere sõitsid Damaskusest Liibanoni,
kus arstid ei saanud muud teha kui ühe poisi jalgadest amputeerida.
Poja haiglast vabanedes ei saanud pere Damaskusesse naasta
seoses laienenud lahingutega.
Poisi lootusekaotanud ja sihikindel vend
otsustas vennakse Iisraeli viia.
Kui nad saabusid Hermoni mäe Süüria-poolsele jalamile,
pani vanem vend poisi eesli selga ja nii algas raske teekond piirile.
Poiste üllatuseks võtsid IDF sõdurid nad piiril lahkelt vastu
ja toimetasid kohe haiglasse.
Arstide sõnul on nende uusimat Süüria patsienti hämmastanud
talle Iisraelis osutatud abi.
Kuigi vennad muretsevad pere pärast, tänavad nad pidevalt Iisraeli arste
ja õdesid nende isetu armastuse ja hoole eest.
Iisraeli vihkama kasvatatud poisid
ei suutnud oma vaevalise teekonna lõpptulemust ettegi kujutada.
Need olid meie tänased uudised. Shalom ja kohtumiseni!
Tõlge: Monika Jaaguri